แบงก์สำรอง1.6แสนล้านรับตรุษจีน
ธนาคารสำรองเงินสดรับใช้จ่ายตรุษจีนเกือบ 1.66 แสนล้าน เพิ่มธนบัตรใหม่ไว้แจกอั่งเปา
20 ม.ค. 2559

ธนาคารสำรองเงินสดรับใช้จ่ายตรุษจีนเกือบ 1.66 แสนล้าน เพิ่มธนบัตรใหม่ไว้แจกอั่งเปา
ธนาคารพาณิชย์ไทย 7 แห่ง สำรองเงินสดไว้ประมาณ 166,733 ล้านบาท เพื่อรองรับปริมาณความต้องการเงินสดของประชาชนไว้ใช้จ่ายในช่วงเทศกาลตรุษจีนปีนี้ พร้อมทั้งสำรองธนบัตรใหม่บางส่วนไว้ใช้เป็นเงินอั่งเปามอบเป็นธรรมเนียมในเทศกาลปีใหม่จีน
ทั้งนี้ ธนาคารกสิกรไทยมีการสำรองเงินสดมากที่สุดรวม 4 หมื่นล้านบาท แบ่งเป็นการสำรองเงินสดผ่านช่องทางสาขาที่มีอยู่ 1,120 สาขาทั่วประเทศ 1.9 หมื่นล้านบาท และสำรองเงินสดเพื่อเครื่องเอทีเอ็มที่มีประมาณ 9,300 เครื่องทั่วประเทศ จำนวนทั้งสิ้น 2.1 หมื่นล้านบาท นอกจากนี้ธนาคารจัดทำซองอั่งเปา “มั่ง มี ศรี สุข” 1.9 ล้านซอง เพื่อมอบให้กับลูกค้าติดต่อรับได้ที่ธนาคารกสิกรไทยทุกสาขาทั่วประเทศ ตั้งแต่วันที่ 25 ม.ค. เป็นต้นไป 
ขณะที่ธนาคารกรุงเทพสำรองไว้ประมาณ 3.5 หมื่นล้านบาท ผ่านสาขาธนาคาร สาขาไมโครภายในห้างสรรพสินค้ากว่า 1,200 แห่ง และช่องทางบริการเอทีเอ็มที่มีกว่า 1 หมื่นจุดทั่วประเทศ ด้านธนาคารไทยพาณิชย์เตรียมสำรองธนบัตรเพื่อรองรับการใช้บริการของลูกค้า 3.3 หมื่นล้านบาท เพิ่มขึ้นจากปีก่อน 1,000 ล้านบาท แบ่งเป็นในเขตกรุงเทพฯ 1.55 หมื่นล้านบาท และในเขตต่างจังหวัด 1.75 หมื่นล้านบาท เป็นธนบัตรฉบับใหม่ประมาณ 1 หมื่นล้านบาท 
สำหรับธนาคารกรุงศรีอยุธยารายงานยอดสำรองเงินสดรองรับการเบิกถอนเงินรวม 28,625 ล้านบาท เพิ่มขึ้น 12% จากปี 2558 ที่สำรองไว้จำนวน 25,625 ล้านบาท แบ่งเป็นการสำรองผ่านเครื่องเอทีเอ็ม 16,561 ล้านบาท และผ่านสาขาของธนาคารจำนวน 12,064 ล้านบาท พร้อมกันนี้ได้สำรองธนบัตรใหม่เพื่อให้ลูกค้าและประชาชนมาแลกที่สาขาของธนาคารจำนวน 4,752 ล้านบาท 
ธนาคารกรุงไทยสำรองเงินสดรองรับการใช้จ่ายช่วงเทศกาลตรุษจีนผ่านสาขาและเครื่องเอทีเอ็มรวมทั้งสิ้น 2 หมื่นล้านบาท เพิ่มขึ้น 19% จากช่วงเดียวกันของปีก่อน ขณะที่ธนาคารทหารไทยสำรองไว้ 9,000 ล้านบาท และธนาคารซีไอเอ็มบี ไทย สำรองเงินสดรวมทั้งสิ้น 1,108 ล้านบาท